Gauteng-skole: Net ŉ paar honderd nog op waglysArgieffoto Die Gautengse departement van onderwys het Donderdag aangekondig dat die waglys vir kinders wat nog in skole geplaas moet word van nagenoeg 58 000 na 377 gekrimp het. Oupa Bodibe, woordvoerder vir die departement, het gesê dat al hierdie leerders teen die einde van dié week geplaas sal word. “Daar is ook 19 536 nuwe aansoeke wat die departement eers in Januarie 2017 ontvang het. Sedertdien is 15 657 leerders al geplaas. Daar is dus ŉ oorskot van 3 879 leerders,” het Bodibe laat hoor. Daar is dus altesaam 4 256 leerders wat nog geplaas moet word (377 is dié wat in 2016 op die korrekte wyse aansoek gedoen het, en 3 879 leerders is van die nuwe/laat aansoeke wat die departement in Januarie 2017 eers ontvang het). Bodibe het bygevoeg dat die departement tevrede is met die vordering wat tot dusver gemaak is omdat dit die eerste jaar was wat die departement daarop aangedring het dat alle aansoeke aanlyn gedoen moes word. Bodibe het ook genoem dat die matriekvraestelmerkers wat nog nie betaal is nie nou uiteindelik hul betaling sal ontvang. “Die departement en die provinsiale tesourie het die betalings goedgekeur en verwerk. Dit sal na verwagting binne vyf werksdae in die merkers se rekeninge reflekteer.” Die departement het weereens om verskoning gevra vir die vertraging met die betalings. “Die diens wat die merkers lewer, is vir ons baie belangrik om die resultate tydig beskikbaar te stel, daarom vra ons weer om verskoning,” het Bodibe gesê.